钦定古今图书集成/方舆汇编/职方典/第1399卷 > 形胜附
## 钦定古今图书集成/方舆汇编/职方典/第1399卷 > 形胜附

本府。〈临桂县附郭。〉

唐白居易《行严谟知桂林制》：“东控海岭，右扼蛮荒。”

萧昕《送刺史序》：“居五岭之表，控西越之郊。” 《吴武陵记》：“东制邕容、交、广之冲，南扼宾蛮、严、象之隘。”

《李义山》“文水环湘桂山类蓬瀛。”

《桂林志》：“桂岭摩天，漓波经地。”

《宋唐弼记》：“五管之地，桂为大，被山带江，控制数千里。”

李彦弼《记》：“桂为西南会府，所以为襟蛮带海用兵遣将之区。”

杨万里《全州记》：“衡湘以僻左自远于中州，而亦以山水重天下。”

桂林带江襟山，控制蛮荒千里，盖西南一都会也。湘与漓互流，横奔逆折，势难飞渡，则平乐其门户，云陆则阳朔为东南冲，而金宝顶之村猺獞最丛，永福捍其西南四隘，云联薄于修荔，又一要害也。义宁、灵川、兴安、全灌为西北屏藩。而义宁之六隘、灵川之七都，灌阳之《谷源》、兴安、全州之涧，时相侵噬，盖彼之勾引为害非一日矣。所幸古田荡平，渐归抚化，间或彝性自起仇杀，然窥伺之心未萌。惟是偷人不无潜发，而营卫堡隘之设固不可疏也。今计兵之在郡者七千八百有奇，在诸属者六千八百有奇。兵众饷烦，典藏者能无匮乎？尝考旧所编派于民与民所以自为计者，而未始不深为疆圉虑也。夫山多则地硗，民拙则策短，偷安而坐食，则生不众而为不疾，是以其郡恒贫。重以田不自耕而招佃于猺獞，是藉寇粮也。习则招主为猺獞摹画，转啖吾民，是资盗谋也。又习则彼不以我为主而反乘之，视招主若杌上肉，是始以为利而终以为祸也。郡贫矣，而民又自为尾闾以自匮，兵食其何以资？无论桂林，凡粤郡皆然。《易》称“豮豕之牙” ，《诗》营“桑土之户” ，招主罔禁而为豕，以砺牙引寇而内之户，欲民宁处，弗可得已。

兴安县